text: Aquest dimecres 9 de setembre surt a la venda un nou volum de la col·lecció de textos teatrals Dramaticles, publicada per l'editorial Comanegra i l'Institut del Teatre. Es tracta d'"Ifigènia a Tàurida", una reelaboració de la tragèdia grega d'Eurípides de la mà de J. W. von Goethe.
  Traduïda per Joan Maragall, "Ifigènia a Tàurida" es va estrenar al parc del Laberint d'Horta el 1898, amb direcció d'Adrià Gual, i es considera un dels episodis més significatius del naixement del teatre català modern en el context del Modernisme.
  El nou títol de la col·lecció Dramaticles estarà disponible a les llibreries a partir de dimecres 9 de setembre, coincidint amb la Setmana del Llibre en Català, que celebra la seva 38a edició del 9 al 13 de setembre al Moll de la Fusta de Barcelona.
  En aquest sentit, el llibre també estarà a l'estand 19-20 de l'editorial Comanegra, juntament amb la resta de llibres de la col·lecció, i al de la llibreria de la Diputació de Barcelona, el 18, on divendres 11 de setembre a les 11h, es durà a terme una conversa sobre les publicacions de l'Institut del Teatre a càrrec d'Elisenda Albertí, Carles Batlle i Xavier Cordomí, moderada per Amadeu Carbó a l'escenari principal de La Setmana.
  També es pot adquirir la nova publicació a la web de l'Editorial Comanegra, a la llibreria de la Diputació de Barcelona i a la biblioteca de l'Institut del Teatre.